堤亞高施華今夏落「車」 等同馬些路做隊友
2024年04月23日 17:23
東網電視
更多新聞短片
堤亞高施華今季為車路士上陣32場入4球。(Getty Images)
車路士喺英足盃4強出局之後,中堅堤亞高施華哭成淚人,根據「轉會權威」記者羅曼諾(Fabrizio Romano)爆料,呢位39歲巴西老將已經決定唔續約,將於今夏約滿以自由身離隊,有可能加盟巴甲球隊富明尼斯,同前皇馬左後衞馬些路做隊友。
堤亞高施華2020年夏天由巴黎聖日耳門轉投車路士,當時只簽1年合約,其後憑出色表現獲得續約,佢近日暗示已經「夠皮」:「我喺車路士4年過得唔錯,始終好少球員可以39歲仲踢緊英超。」據悉堤亞高施華好快會公布去向。
堤亞高施華今季為車路士上陣32場入4球,平均每場有4.8次解圍,盛傳佢最大機會加盟富明尼斯,皆因佢曾於富明尼斯青年軍受訓,並喺2006至08年效力呢支巴甲勁旅,然後轉投AC米蘭,展開球星之路,對富明尼斯有一份情意結,希望喺富明尼斯踢到掛靴。